Syv sejrsløse spillerunder som indledning på sæsonen har betydet, at AaB hele vejen har haft et efterslæb i forhold til klubbens målsætning om at være blandt de seks bedste klubber i Superligaen. Med tre spillerunder tilbage af grundspillet er AaB stadig uden for det bedste selskab. Mandag kan AaB imidlertid tage et stort skridt på vejen til at ende i Top 6, når holdet tager imod AC Horsens på Aalborg stadion. AC Horsens har i denne sæson imponeret og foreløbigt kun tabt fem ud af 23 kampe. - Det er ikke længere blot på standardsituationer, at Horsens er farlige, og de er et hold, der aldrig giver op, hvilket man så så sent som i deres seneste kamp mod AGF, og alene det faktum, at de kun har tabt fem kampe hidtil i sæsonen, taler sit eget tydelige sprog, men vi har omvendt en stærk tro på, at vi kan gøre ondt på dem i morgen aften, lyder det fra cheftræner Morten Wieghorst. Kampen spilles klokken 18. AaB er uden Magnus Christensen, som har karantæne, mens Kasper Risgård også er fraværende, da han er sygdomsramt.

Opsummering:
Med en sejr eller uafgjort mandag aften kan AaB for første gang i indeværende sæson placere sig i den eftertragtede Top 6.